# Dorothy Bernstein

Dorothy Bernstein (Chicago, 11 d'abril de 1914 - Providence, 5 de febrer de 1988) va ser una matemàtica estatunidenca.

## Vida i Obra

Bernstein va ser la filla gran dels cinc fills que van tenir els seus pares, una parella d'immigrants russos sense cap educació formal; tots els cinc fills es van doctorar. Després d'estudiar a les escoles públiques de Milwaukee, va estudiar a la universitat de Wisconsin en la qual es va graduar el 1934. A continuació va estar un curs d'assistent a la pròpia universitat i el 1935 va obtenir una beca per fer el doctorat a la universitat de Brown on el va obtenir el 1939 defensant una tesi dirigida per Jacob Tamarkin. Al mateix temps va estar donant classes al Mount Holyoke College fins al 1940, quan va retornar a Wisconsin. El 1943 va ser nomenada professora de la universitat de Rochester en la qual va romandre fins al 1959, excepte el curs 1950-51 quan es va prendre un any sabàtic a l'Institut d'Estudis Avançats de Princeton. A partir de 1959 i fins a la seva jubilació el 1982 va ser professora i cap del departament de matemàtiques del Goucher College a Maryland.
Sempre va ser víctima d'una doble segregació: el 1937 ja li va dir Ronald Richardson, degà de Brown, que no podria trobar feina a l'oest del riu Mississipi perquè era dona i que no podria trobar feina al sud del riu Ohio perquè era jueva. Tot i així, va arribar a ser la primera dona en ser escollida presidenta de la Mathematical Association of America en el bienni 1979-1980.
Bernstein va publicar cinc articles de recerca sobre anàlisi matemàtica entre 1941 i 1979, però la seva obra més interessant és una monografia de 1950 sobre els teoremes d'existència en les equacions diferencials parcials.

## Referències

* ↑ Kenschaft, 2005, p. 66-67.
* ↑ Moskol, 1987, p. 17.
* ↑ Moskol, 1987, p. 18.
* ↑ Kenschaft, 2005, p. 68.
* ↑ Kenschaft, 2005, p. 67.
* ↑ Green i LaDuke, 2009, p. 2.
* ↑ Green i LaDuke, 2009, p. 105.

## Bibliografia

* Green, Jeanne; LaDuke. Pioneering Women in American Mathematics: The Pre-1940 PhD's (en anglès). American Mathematical Society, 2009. ISBN 978-0-8218-4376-5.
* Kenschaft, Patricia Clark. Change Is Possible (en anglès). American Mathematical Society, 2005. ISBN 0-8218-3748-6.
* Moskol, Ann. «Dorothy Lewis Bernstein (1914-)». A: Louise S. Grinstein, Paul J. Campbell (eds.). Women of Mathematics: A Biobibliographic Sourcebook (en anglès). Greenwood Press, 1987. ISBN 978-0-3132-4849-8.

## Enllaços externs

* O'Connor, John J.; Robertson, Edmund F. «Dorothy Bernstein» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* de León, Manuel; Sardón, Cristina. «Dorothy Lewis Bernstein, la matemática que incluyó las aplicaciones de las matemáticas en la enseñanza». madri+d, 2018. [Consulta: 4 juliol 2022]. (castellà)
* Macho Stadler, Marta. «Dorothy Lewis Bernstein, matemática». Mujeres con ciencia, 2015. [Consulta: 4 juliol 2022]. (castellà)
* Riddle, Larry. «Dorothy Lewis Bernstein». Agnes Scott College, 2022. [Consulta: 4 juliol 2022]. (anglès)
* «Dorothy Lewis Bernstein, 1979-1980 MAA President». Mathematical Association of America. Arxivat de l'original el 26 de gener 2013. [Consulta: 4 juliol 2022]. (anglès)